SLAPP

Το αρκτικόλεξο SLAPP μία από τις λέξεις της χρονιάς σύμφωνα με το Inside Story σημαίνει *Strategic lawsuits against public participation*: Πρόκειται για στρατηγικές νομικές αγωγές ενάντια στη συμμετοχή του κοινού που γίνονται κυρίως από μεγάλες εταιρείες εναντίον δημοσιογράφων, προκειμένου να τους εκφοβίσουν για να σταματήσουν το ρεπορτάζ τους. Στα αγγλικά αποτελεί λογοπαίγνιο και με τη λέξη *slap = χαστούκι, ράπισμα*.

ΠΑΡΑΔΕΙΓΜΑΤΑ

1. Ένα τρανταχτό παράδειγμα **SLAPP** είχαμε όταν υψηλόβαθμο στέλεχος της Ελληνικός Χρυσός κατέθεσε αγωγή κατά του μικρού σάιτ Alterthess και της δημοσιογράφου Σταυρούλας Πουλημένης, επειδή έγραψε ότι καταδικάστηκε (πράγμα που ίσχυε) για ρύπανση των επιφανειακών υδάτων και υποβάθμιση του περιβάλλοντος της ΒΑ Χαλκιδικής.
2. Ο Τομέας Δικαιοσύνης του ΜέΡΑ25 διοργάνωσε την Τετάρτη 21 Δεκεμβρίου εκδήλωση – συζήτηση για τις **SLAPP** ή αλλιώς τις στρατηγικές αγωγές ενάντια στους πολίτες που ασχολούνται με τα κοινά. Στο πρώτο μέρος παρουσιάσαμε την πρόταση της Εναλλακτικής Παρέμβασης Δικηγόρων Αθήνας – Δικηγορική Ανατροπή για το νομικό πλαίσιο στο οποίο θα πρέπει να εμπίμπτουν και να εξετάζονται από την ελληνική δικαιοσύνη αυτές οι στρατηγικές αγωγές. Στο δεύτερο μέρος παρουσιάσαμε μερικές περιπτώσεις SLAPP που συνέβησαν ή συμβαίνουν σήμερα στην Ελλάδα απέναντι σε κινήματα πολιτών και δημοσιογράφους. Στο σημερινό τρίτο μέρος παρουσιάζουμε αγωγές και μηνύσεις κατά πολιτικών προσώπων. Συγκεκριμένα παρουσιάζουμε την τοποθέτηση του Βουλευτή και Κοινοβουλευτικού Εκπροσώπου του ΜέΡΑ25, Κλέωνα Γρηγοριάδη και της Σταυρούλας Συράκου, Προέδρου ΚΔΒΜ και Συμβούλου Πολιτισμού & Αθλητισμού του Δήμου Κερατσινίου-Δραπετσώνας. Ο Κλέων Γρηγοριάδης δέχθηκε μήνυση από τον εφοπλιστή Γιάννη Αλαφούζο για δηλώσεις του εντός της Βουλής που αφορούσαν την εμπλοκή εφοπλιστών και πλοίων ελληνικών συμφερόντων στη μεταφορά του 50% του ρωσικού πετρελαίου, την άσκηση ΒΕΤΟ εκ μέρους της ελληνικής κυβέρνησης στην ΕΕ για να τους επιτραπεί να συνεχίσουν να το πράττουν παρά το ευρωπαϊκό εμπάργκο στη Ρωσία και την ταυτόχρονη αναφορά σε “πουτινάκια” μέσα από τα ελεγχόμενα από τους εφοπλιστές ΜΜΕ σε όσους/ες τολμούν να πουν οποιαδήποτε ελεύθερη γνώμη για τους χειρισμούς της Κυβέρνησης σε σχέση με το ουκρανικό πρόβλημα – την εισβολή δηλαδή της Ρωσίας στην Ουκρανία. Ο Κοινοβουλευτικός Εκπρόσωπος του ΜέΡΑ25 ζήτησε ο ίδιος την άρση της βουλευτικής του ασυλίας, η οποία και ψηφίστηκε στη Βουλή, στις 16 Νοεμβρίου 2022. Ο Κλέων Γρηγοριάδης είπε ότι θαυμάζει τους ανθρώπους των κινημάτων και ότι είναι τα πρότυπά του. Ακολουθεί το βίντεο με την τοποθέτησή του στο βίντεο διάρκειας 05′:20″. Κερατσίνι – Δραπετσώνα: πολλαπλή υποβάθμιση στην “πίσω αυλή” της Αττικής. Για τα πολλαπλά προβλήματα που αντιμετωπίζει ο Δήμος Κερατσινίου – Δραπετσώνας το πρακτορείο μας έχει πάρει συνεντεύξεις από βουλεύτριες, από τον Δήμαρχο Χρήστο Βρεττάκο και έχει κάνει κατά καιρούς εκτενές ρεπορτάζ. Στη συγκεκριμένη εκδήλωση το Δήμο εκπροσώπησε η Σταυρούλα Συράκου, Πρόεδρος ΚΔΒΜ και Σύμβουλος Πολιτισμού & Αθλητισμού του Δήμου. Αναφέρθηκε στην κινητοποίηση του κόσμου και την υποστήριξή του στο πρόσωπο της δημοτικής αρχής και ειδικά στην αγωγή που δέχθηκε ο Δήμαρχος από τον επιχειρηματία της Oil One, Γιάννη Μελισσανίδη, η οποία είχε τελικά αίσια έκβαση για τον κ. Βρεττάκο. Παράλληλα τόνισε την αποφασιστικότητα των μελών του Δημοτικού Συμβουλίου αλλά και του κόσμου να συνεχίσουν τον πολυμέτωπο αγώνα τους ενάντια στα συμφέροντα, προτάσσοντας την υγεία και την ευεξία των κατοίκων. (Εδώ).
3. Αν η κλασική αστική δημοσιογραφία λειτουργούσε στα συστημικά ΜΜΕ, η είδηση από τη συνάντηση του υφυπουργού Ι. Οικονόμου με την αντιπρόεδρο της Κομισιόν και αρμόδια για τη διαφάνεια Β. Γιούροβα, θα ήταν πως η υπόθεση της δολοφονίας του δημοσιογράφου Γιώργου Καραβάϊζ «έκλεισε ως ανεξιχνίαστη». Την εξέλιξη αυτή δεν δημοσιοποίησε κανένα Μέσο, αν και το θέμα ήταν στην ατζέντα της «απολογίας» της κυβέρνησης προς την Κομισιόν. Όπως ήταν και το ζήτημα της αδιαφάνειας στα διαφημιστικά κονδύλια, η ποινικοποίηση της δουλειάς των δημοσιογράφων, ο εκφοβισμός, οι αγωγές **Slapps** και άλλα. (Πριν).